CELEX: 52013DC0373
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Rumanija għall-2013 u li jagħti l-opinjoni tal-Kunsill dwar il-programm ta' konverġenza tar-Rumanija għall-perijodu 2012-2016

|
			
		
		
		52013DC0373
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Rumanija għall-2013 u li jagħti l-opinjoni tal-Kunsill dwar il-programm ta' konverġenza tar-Rumanija għall-perijodu 2012-2016 /* COM/2013/0373 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tar-Rumanija għall-2013 
u li jagħti l-opinjoni tal-Kunsill dwar il-programm ta' konverġenza
tar-Rumanija għall-perijodu 2012-2016
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni
Ewropea, u b’mod partikolari l-Artikoli 121(2) u 148(4) tiegħu,
Wara li kkunsidra r-Regolament tal-Kunsill (KE)
Nru 1466/97 tas-7 ta’ Lulju 1997 dwar it-tisħiħ
tas-sorveljanza ta’ pożizzjonijiet ta’ baġit u s-sorveljanza u
l-koordinazzjoni ta’ politika ekonomika[1],
u partikolarment l-Artikolu 9(2) tiegħu,
Wara li kkunsidra r-rakkomandazzjoni tal-Kummissjoni Ewropea[2],
Wara li kkunsidra r-rakkomandazzjoni tal-Kummissjoni Ewropea[3],
Wara li kkunsidra l-konklużjonijiet tal-Kunsill
Ewropew,
Wara li kkunsidra l-opinjoni tal-Kumitat
għall-Impjiegi,
Wara li kkonsulta mal-Kumitat Ekonomiku u Finanzjarju,
Billi:
(1)       Fis-26 ta’ Marzu 2010,
il-Kunsill Ewropew qabel mal-proposta tal-Kummissjoni li tniedi strateġija
ġdida għall-impjiegi u t-tkabbir, Ewropa 2020, imsejsa fuq
koordinazzjoni msaħħa tal-politiki ekonomiċi, li se tiffoka fuq
l-oqsma ewlenin fejn tinħtieġ azzjoni biex tingħata spinta
lill-potenzjal tal-Ewropa għat-tkabbir sostenibbli u l-kompetittività.
(2)       Fit-13 ta’ Lulju 2010,
il-Kunsill adotta, abbażi tal-proposti tal-Kummissjoni, rakkomandazzjoni
dwar il-linji gwida ġenerali għall-politiki ekonomiċi tal-Istati
Membri u l-Unjoni (mill-2010 sal-2014) u fil-21 ta’ Ottubru 2010,
adotta deċiżjoni dwar il-linji gwida għall-politiki dwar
l-impjiegi tal-Istati Membri[4],
li flimkien jagħmlu l-"linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
okkupazzjonali nazzjonali tagħhom.
(3)       Fid-29 ta' Ġunju, il-Kapijiet
tal-Istat jew tal-Gvern iddeċidew fuq Patt għal Tkabbir u Impjiegi,
li jipprovdi qafas koerenti għall-azzjoni fil-livelli nazzjonali, tal-UE u
taż-żona tal-euro bl-użu tal-livers, l-istrumenti u l-politiki
possibbli kollha. Huma ddeċidew fuq l-azzjoni li għandha
tittieħed fil-livell tal-Istati Membri, b'mod partikolari billi esprimew
l-impenn li jiksbu l-objettivi tal-Istrateġija Ewropa 2020 u li
jimplimentaw ir-rakkomandazzjonijiet speċifiċi
għall-pajjiżi
(4)       Fis-6 ta’ Lulju 2012,
il-Kunsill adotta rakkomandazzjoni dwar il-programm ta’ riforma nazzjonali
tar-Rumanija għall-2012 u ta l-opinjoni tiegħu dwar il-Programm ta’
konverġenza aġġornat tar-Rumanija għall-perijodu 2011-2015.
(5)       Fit-28 ta' Novembru 2012,
il-Kummissjoni adottat l-Istħarriġ Annwali dwar it-Tkabbir[5], li ta bidu
għas-Semestru Ewropew 2013 ta' koordinazzjoni ta' politika ekonomika.
Barra minn hekk, fit-28 ta' Novembru 2012, il-Kummissjoni
abbażi tar-Regolament (UE) Nru 1176/2011 adottat ir-Rapport dwar
il-Mekkaniżmu ta’ Twissija[6],
li fih ma identifikatx lir-Rumanija bħala wieħed mill-Istati Membri
li se ssirlu analiżi fil-fond.
(6)       Fl-14 ta’ Marzu 2012,
il-Kunsill Ewropew approva l-prijoritajiet għall-iżgurar
tal-istabbiltà finanzjarja, il-konsolidazzjoni fiskali u l-azzjoni biex jitrawwem
it-tkabbir. Huwa enfasizza l-ħtieġa li titkompla l-konsolidazzjoni
fiskali differenzjata favur it-tkabbir, biex jinkisbu lura l-kundizzjonijiet
normali tas-self għall-ekonomija, biex jinġiebu ‘l quddiem it-tkabbir
u l-kompetittività, jiġu indirizzati l-qgħad u l-konsegwenzi
soċjali tal-kriżi, u tkun immodernizzata l-amministrazzjoni pubblika.
(7)       Fit-30 ta’ April 2013,
ir-Rumanija ressqet il-programm ta’ konverġenza tagħha
għall-2013 u l-programm nazzjonali ta’ riforma tagħha
għall-2013. Sabiex jitqiesu l-interkonnessjonijiet tagħhom,
iż-żewġ programmi ġew ivvalutati fl-istess ħin.
(8)       Abbażi tal-valutazzjoni tal-programm
ta’ konverġenza skont ir-Regolament tal-Kunsill (KE) Nru 1466/97,
il-Kunsill huwa tal-opinjoni li x-xenarju makroekonomiku sottostanti
għall-projezzjonijiet baġitarji fil-programm huwa plawżibbli u
konformi mal-valutazzjoni fl-aħħar tbassir tal-Kummissjoni Ewropea.
Bis-saħħa ta' sforzi ta' konsolidazzjoni sostanzjali u f'konformità
mar-rakkomandazzjoni tal-Kunsill, ir-Rumanija naqqset id-defiċit globali
tal-gvern għal taħt it 3 % fl-2012. .
Il-programm ta' konverġenza jimmira lejn OTM ta' -1 % tal-PDG
(-0,7 % tal-PDG preċedentement), li huwa konformi mar-rekwiżiti
tal-Patt ta' Stabbiltà u Tkabbir. L-objettiv tal-istrateġija
baġitarja deskritt fil-programm huwa li jintlaħaq l-OTM sal-2014 li,
meta ġie kkalkulat mill-ġdid mill-Kummissjoni skont
il-metodoloġija miftiehma, jikkorrispondi għall-kisba tal-OTM
sal-2015. Il-progress f'termini strutturali lejn l-OTM huwa ogħla minn
0,5 % tal-PDG fl-2013 u madwar 0,4 % fl-2014. Il-livell limitu ta'
nefqa matul il-perjodu tal-programm ġie ssodisfat. L-aġġustament
huwa kkonċentrat fil-bidu tal-2013 b'miżuri li jkattru d-dħul
inkluż tnaqqis fl-oġġetti bit-taxxa deduċibbli, titjib
fit-tassazzjoni tal-agrikultura, l-introduzzjoni ta' dazju mhux previst wara
d-deregolazzjoni tal-prezzijiet tal-gass u l-introduzzjoni ta' taxxa
speċjali fuq it-trażmissjoni tal-elettriku u l-gass. Ir-riskji
ewlenin għall-programm ta' konverġenza jirrelataw ma' aktar korrezzjonijiet
finanzjarji possibbli marbuta mal-assorbiment tal-fondi tal-UE, jew
il-finanzjament mill-baġit nazzjonali għall-proġetti
prijoritarji, akkumulazzjoni mill-ġdid ta' arretrati, b'mod speċjali
fil-livell tal-gvern lokali, u progress limitat bir-ristrutturazzjoni
tal-intrapriżi tal-gverm. Id-dejn pubbliku tar-Rumanija jibqa
relattivament baxx, jiġifieri 37,8 % tal-PDG fl-2012. Dan huwa
mistenni li jiżdied għal 38,6 % fl-2014 iżda se jibqa' ferm
taħt il-livell limitu ta' 60 % tul il-perjodu tal-programm.
(9)       Wara talba mir-Rumanija
fis-17 ta' Frar 2011, il-Kummissjoni Ewropea u l-FMI nnegozjaw
programm prekawzjonarju ta' aġġustament ekonomiku mal-awtoritajiet
Rumeni. Fil-Kuntest tal-assistenza prekawzjonarja tal-UE, ir-Rumanija impenjat
ruħha li timplimenta programm ta' politika ekonomika komprensiva
b'attenzjoni partikolari fuq miżuri ta' riforma strutturali biex ittejjeb
il-funzjonament tas-swieq tal-prodotti u tax-xogħol u żżid
ir-reżiljenza u l-potenzjal tat-tkabbir tal-ekonomija Rumena. Fl-istess waqt,
il-programm żgura l-kontinwazzjoni tal-konsolidazzjoni fiskali, it-titjib
tal-ġestjoni u l-kontroll tal-finanzi pubbliċi, u li r-riformi huma
implimentati f'politiki tas-suq finanzjarju, esterni, monetarji u ta' stabbiltà
finanzjarja. F'Marzu 2013, ir-Rumanija talbet formalment estensjoni ta' 3
xhur tal-programm tagħha tal-FMI. Filwaqt li l-possibilità li
jittieħdu fondi mill-pogramm tal-UE skadiet fl-aħħar ta'
Marzu 2013, ir-reviżjoni tal-programm finali se sseħħ
sal-aħħar ta' Ġunju 2013.
(10)     Il-qagħda fiskali tar-Rumanija
qiegħda titjieb bid-defiċit tal-baġit jinżel taħt
it-3 % fl-2012 u b'konsolidazzjoni fiskali ulterjuri mistennija
għall-2013. Il-konformità mat-taxxa baxxa tirrappreżenta sfida kbira
għas-sistema tat-taxxa tar-Rumanija, b'mod partikolari fl-oqsma tal-VAT u
tat-tassazzjoni tax-xogħol. It-taxxi ambjentali huma taħt il-medja
tal-UE. Id-dejn pubbliku tar-Rumanija jibqa' baxx, 34,7 % tal-PDG fl-2011.
Huwa mistenni li jiżdied għal 38 % fl-2014 iżda se jibqa'
taħt is-60 % tal-livell limitu tal-PDG. Għalkemm ir-Rumanija
mhix qed taffaċċja stress fiskali fit-terminu qasir jew medju
taż-żmien, xorta waħda qiegħda f'riskju medju fit-terminu
twil taż-żmien minħabba n-nefqa marbuta mal-età. Hemm tħassib
dwar is-sostenibbilità u l-adegwatezza tas-sistema tal-pensjoni minħabba
l-proporzjon baxx ta' kontributuri impjegati għan-nies li jieħdu
l-pensjoni. Illum ir-Rumanija hija waħda minn żewġ Stati Membri
li għadhom ma ddeċidewx li jġibu l-età pensjonabbli għan-nisa
u l-irġiel indaqs u r-rata ta' impjieg ta' ħaddiema akbar fl-età
(41.4 % fl-2012) hija sostanzjalment taħt il-medja tal-UE.
(11)     Is-settur tas-saħħa tar-Rumanija
huwa kkaraterizzat minn inugwaljanzi kbar f'termini ta' aċċess u
kwalità tas-servizzi pprovduti. Dan huwa wkoll minħabba l-użu ineffiċjenti
tar-riżorsi u ġestjoni ħażina. Inbdew riformi biex
tittejjeb l-effiċjenza tas-settur tal-kura tas-saħħa iżda
xorta waħda jinħtieġu sforzi kontinwi. Il-kosteffettività
tas-sistema tista' tiżdied billi jitnaqqas l-użu eċċessiv
ta' kura ġewwa l-isptarijiet u billi jissaħħu s-sistemi ta' kura
primarja u riferiment.
(12)     Ir-rata ta' impjieg tar-Rumanija
baqgħet baxxa (63,8 %) fl-2012 għalkemm ġie rreġistrat
titjib żgħir fuq is-sena ta' qabel ('il fuq minn 62,8 %).
Il-mira ta' Ewropa 2020 tal-pajjiż ta' 70 % sas-sena 2020 tibqa'
diffiċli biex tintleħaq. Il-produttività tax-xogħol tar-Rumanija
għadha waħda mill-aktar baxxi fl-UE. Il-kwalità tal-attivazzjoni
tax-xogħol pubbliku, it-tiftix għax-xogħol u s-servizzi ta' taħriġ
mill-ġdid għadha relattivament baxxa. Il-kapaċità
amministrattiva limitata ma tippermettix it-twassil effiċjenti ta'
politiki attivi tas-suq tax-xogħol permezz ta' servizzi personalizzati ta'
kwalità, u lanqas ma tippermetti integrazzjoni aħjar tal-politiki attivi u
passivi tas-suq tax-xogħol. Il-parteċipazzjoni adulta
fit-tagħlim tul il-ħajja tibqa' staġnata f'livelli ferm baxxi
(1.6 % fl-2011), ħafna iktar baxxa mill-medja tal-UE (8.9 %).
Ir-rati tal-attività u x-xogħol fost iż-żgħażagħ
kienu fost l-aktar baxxi fl-UE fl-2012 (23.9 % u 30.9 %
rispettivament), filwaqt li r-rata ta' qgħad fost
iż-żgħażagħ kienet għolja, 22.7 % fl-2012.
Ir-Rumanija rreġistrat sehem kbir u li qed jiżdied ta'
żgħażagħ li la qed jaħdmu u lanqas mhuma qed jistudjaw
jew isegwu xi taħriġ (16,8 % fl-2012)
(13)     It-tnaqqis tal-faqaw jibqa' sfida
importanti. Fl-2011, 40,3 % tal-popolazzjoni kienu f'riskju ta' faqar u
esklużjoni soċjali, aktar minn żewġ terzi tal-medja tal-UE
ta' 24,2 %. L-aktar milquta huma t-tfal (49,1 %). L-impatt
tat-trasferimenti soċjali (esklużi l-pensjonijiet) fit-tnaqqis
tal-faqaw jibqa' ferm taħt l-effiċjenza medja ta' trasferimenti
fl-UE, kemm għall-popolazzjoni kollha (23.7 % fir-Rumanija kontra
37.5 % għall-UE fl-2011) u għat-tfal (22 % meta mqabbel
mal-42.8 % għall-UE). L-adozzjoni, il-kopertura u l-adegwatezza baxxi
tal-benefiċċji soċjali jibqgħu ta' sfida
għall-effiċjenza tal-benefiċċji soċjali
għat-tnaqqis tal-faqar. Fil-qasam tal-assistenza soċjali, bosta
biċċiet ta' leġiżlazzjoni ġew adottati fl-2012
bħala segwiment għar-riforma tal-2011. L-adozzjoni
tal-leġiżlazzjoni li jifdal se tkun pass importanti lejn it-tlestija
tar-riforma. Madankollu, ir-rabta mal-miżuri ta' attivazzjoni tista'
tissaħħaħ aktar. L-implimentazzjoni tal-Istrateġija
Nazzjonali għall-Integrazzjoni tar-Rom bdiet fl-2012, iżda
r-riżultat huma modesti. Hemm bżonn ta' koordinazzjoni aħjar
bejn il-partijiet interessati differenti għal implimentazzjoni effettiva
tal-istrateġija tal-allokazzjoni tal-finanzjament. 
(14)     Il-liġi tal-edukazzjoni tal-2011,
riforma ewlenija li stabbiliet aġenda fit-tul għat-titjib tal-kwalità
tal-edukazzjoni fil-livelli kollha, għadha mhix operazzjonali
kompletament. Sabiex issir implimentazzjoni b'suċċess tar-riforma
edukazzjonali, ir-riżorsi finanzjarji u umani meħtieġa se
jkollhom jiġi ddedikati għall-bini tal-kapaċità amministrattova
u t-tfassil tal-politika. Ir-Rumanija taffaċċja sfida ewlenija biex
iżżid il-kwalità tas-sistema tal-edukazzjoni u t-taħriġ
tagħha. It-tluq bikri mill-iskola huwa sfida ewlenija; ir-rata ta' tluq
bikri mill-iskola tar-Rumanija ta' 17,3 % għall-2012 hija ferm
ogħla mill-medja tal-UE ta' 13,5 % u l-mira nazzjonali ta' 11,3 %.
Il-problemi jippersistu fiż-żoni rurali u remoti u għar-Rom.
Ir-Rumanija għandha wkoll nuqqas ta' mekkaniżmu adegwat tal-ġbir
tad-dejta fir-rigward ta' dawk li jitilqu l-iskola kmieni; strateġija
komprensiva, li għandha tiġi adottata din is-sena, għandha
tgħin f'dan ir-rigward. L-aċċess għal edukazzjoni u kura
ta' kwalità u affordabbli kmieni fit-tfulija tibqa' problematika. In-nuqqas ta'
taqbil bejn il-ħiliet u d-domanda tas-suq tax-xogħol huma
karatteristika ta' proporzjon kbir ta' programmi ta' edukazzjoni terzjarja u
vokazzjonali, bi sfida partikolari fil-livell fqir ta' ħiliet
vokazzjonali. Ir-rata għolja ta' qgħad fost il-gradwati terzjarji u r-rata
ta' soprakwalifiki jagħmlu l-allinjament ulterjuri tal-edukazzjoni
terzjarja mas-suq tax-xogħol prijorità ewlenija. Ġie rreġistrat
progress kajman fit-tranżizzjoni mill-kura istituzzjonali għal dik
alternattiva għat-tfal bla ġenituri iżda hemm bżonn ta'
aktar sforzi.
(15)     Il-kapaċità fqira ta' amministrazzjoni
hija ta' tħassib ewlieni għar-Rumanija. L-amministrazzjoni pubblika
hija kkaraterizzata minn qafas legali inkonsistenti, rikors frekwenti għal
ordinanzi ta' emerġenza, livelli baxxi ta' kooperazzjoni interministerjali
u burokrazija eċċessiva. Din hija wkoll mminata minħabba nuqqas
ta' ħiliet, nuqqas ta' trasparenza fir-reklutaġġ tal-persunal u
rati għolja tar-rotazzjoni tal-ġestjoni. Kapaċità amministrattiva
fqira tikkontribwixxi għal assorbiment baxxa tal-fondi tal-UE. Il-mira ta'
assorbiment ta' tmiem l-2012 maqbula skont il-programm ta' assistenza
finanzjarja ma ntlaħqitx b'ħafna. L-assorbiment kumulattiv
sal-aħħar tal-2012 kien ta' EUR 5.53 biljun jew 20.2 %
tat-total disponibbli ta' fondi strutturali, agrikoli u ta' koeżjoni. Dan
kien EUR 2.47 biljun inqas mill-mira ta' tmiem l-2012 tal-programm
ta' EUR 8 bn. Ir-rata ta' assorbiment tal-fondi strutturali ta'
koeżjoni hija saħansitra inqas, 13 % fl-aħħar ta'
Marzu 2013. L-assorbiment tal-fondi tal-UE waqaf fil-biċċa
l-kbira tat-tieni parti tal-2012, wara li l-awdituri nazzjonali u Ewropej
identifikaw bosta defiċjenzi fis-sistemi ta' ġestjoni u kontroll u
fil-prokurament pubbliku. Hemm riskju sinifikanti li parti sostanzjali
mill-fondi strutturali u ta' koeżjoni se jiġu diżimpenjati
fl-2013.
(16)     Ir-Rumanija taffaċċja għadd
ta' sfidi fil-kompetittività ekonomika bi produttività baxxa fl-industrija u
s-servizzi L-isfidi ewlenin huma ambjent ta' negozju fqir u appoġġ
baxx għar-riċerka u l-iżvilupp (R&Ż). It-titjib
fl-ambjent tan-negozju għandu jiġi integrat fi strateġija aktar
wiesgħa u koerenti tal-egvern biex tiġi promossa l-kultura
amministrattiva tat-trasparenza u ċ-ċertezza legali u jiġu
pprovduti servizzi pubbliċi onlajn aħjar. Ir-Rumanija għandha
wkoll tieħu impenji biex tiffaċilita l-aċċess
għall-finanzi u tnaqqas il-piz amministrativ fuq l-SMEs. L-intensità
tar-R&Ż hija estremament baxxa (0.48 % fl-2011) u
l-effiċjenza u l-effettività ta' investiment hemm bżonn jittejjbu
sostanzjalment. Investituri fir-R&Ż jeħtieġu li
jipprijoritizzaw l-attivitajiet li għandhom il-potenzjal li jattiraw
l-investiment privat. Ir-Rumanija għandha wkoll ittejjeb il-qafas
tad-drittijiet tal-proprjetà intelletwali bil-ħsieb li żżid
il-kummerċjalizzazzjoni tar-riżultati ta' riċerka.
(17)     Ir-Rumanija għandha livell baxx ta'
kompetizzjoni u effiċjenza fl-industriji tat-trasport u l-enerġija.
Il-governanza ineffiċjenti u intrasparenti tal-intrapriżi tal-istat
f'dawn is-setturi tirrappreżenta sfida ewlenija. Sfida ewlenija oħra
hija ż-żieda fl-effiċjenza tal-enerġija fil-bini,
it-tisħin distrettwali, l-industrija u t-trasport. Ir-Rumanija hija
l-ekonomija l-aktar li tuża enerġija fl-UE b'intensità
tal-enerġija 2.5 darbiet ogħla mill-medja tal-UE. Hija wkoll
it-tielet l-aktar ekonomija li tuża l-karbonju b'mod intensiv fl-UE.
Il-bini residenzjali fir-Rumanija juża 8 darbiet aktar enerġija
mill-medja tal-UE-15 minħabba sistema ta' tisħin distrettwali
ineffiċjenti u minħabba l-fatt li l-bini mhuwiex insulat kif xieraq.
L-integrazzjoni tas-swieq tal-elettriku u l-gass tar-Rumanija fis-swieq tal-UE
tibqa' inkompluta u għad irid jiġu implimentati konnessjonijiet
transkonfinali għall-gass. 
(18)     Fil-kuntest tas-Semestru Ewropew,
il-Kummissjoni wettqet analiżi komprensiva tal-politika ekonomika
tar-Rumanija. Hija studjat il-programm ta' konverġenza u
l-programm ta' riforma nazzjonali. Hija ma qisitx biss ir-rilevanza
tagħhom għal politika soċjoekonomika u fiskali sostenibbli
fir-Rumanija iżda wkoll il-konformità tagħhom mar-regoli u l-gwida
tal-UE, minħabba l-ħtieġa ta' rinfurzar tal-governanza ekonomika
ġenerali tal-Unjoni Ewropea billi tipprovdi input fil-livell tal-UE
f'deċiżjonijiet nazzjonali fil-futur. Ir-rakkomandazzjonijiet
tagħha tas-Semestru Ewropew huma riflessi fir-rakkomandazzjonijiet (1) sa
(8) hawn taħt.
(19)     Fid-dawl ta' din il-valutazzjoni, il-Kunsill
eżamina il-programm ta' konverġenza tar-Rumanija, u l-opinjoni
tiegħu[7]
hija riflessa b'mod partikolari fir-rakkomandazzjoni (1) hawn taħt,
B’DAN JIRRAKKOMANDA li r-Rumanija tieħu azzjoni
tul il-perjodu 2013-2013 biex:
(1)          Ittemm il-programm ta' assistenza
finanzjarja tal-UE/FMI.
(2)          Tiżgura konsolidazzjoni fiskali li
tiffavorixxi t-tkabbir u timplimenta strateġija baġitarja
għas-sena 2013 u lil hinn kif previst, biex b'hekk tiżgura
l-kisba tal-objettiv ta' terminu medju sal-2015. Ittejjeb il-ġbir
tat-taxxa billi timplimenta strateġija komprensiva ta' konformità
mat-taxxa u tiġġieled ix-xogħol mhux dikjarat. Fl-istess
ħin, tesplora modi differenti kif iżżid id-dipendenza fuq
it-taxxi ambjentali. Tagħmel l-età pensjonabbli l-istess
għall-irġiel u għan-nisa u ssostni r-riforma tal-pensjoni billi
tippromwovi l-impjegabbiltà ta' ħaddiema akbar fl-età/
3.           Issegwi riformi fis-settur
tas-saħħa biex iżżid l-effiċjenza, il-kwalità u l-aċċessibilità,
b'mod partikolari għal nies żvantaġġati u komunitajiet
remoti u iżolati. Tnaqqas l-użu eċċessiv tal-kura fl-isptar
anke billi tissaħħaħ il-kura tal-pazjenti barra l-isptar. 
4.           Ittejjeb il-parteċipazzjoni fis-suq
tax-xogħol, kif ukoll l-impjegabbiltà u l-produttività tal-forza
tax-xogħol, billi tirrevedi u ssaħħaħ politiki attivi
tas-suq tax-xogħol, biex tipprovdi taħriġ u servizzi
individwalizzati u tippromwovi tagħlim tul il-ħajja. Issaħħaħ
il-kapaċità tal-Aġenzija Nazzjonali għall-Impjiegi sabiex
iżżid il-kwalità u l-kopertura tas-servizzi tagħha. Sabiex
tiġġieled il-qgħad fost iż-żgħażagħ
mingħajr dewmien permezz tal-Pjan Nazzjonali għall-Impjiegi
għaż-Żgħażagħ, anke pereżempju permezz
tal-Garanzija taż-Żgħażagħ. Ittaffi l-faqar, ittejjeb
l-effettività u l-effiċjenza tat-trasferimenti soċjali b'attenzjoni
partikolari għat-tfal. Tlesti r-riforma tal-assistenza soċjali billi
tadotta l-leġiżlazzjoni rilevanti u ttejjeb ir-rabta tagħha
mal-miżuri ta' attivazzjoni, Tiżgura riżultati konkreti mill-Istrateġija
Nazzjonali għall-Integrazzjoni tar-Rom.
5.           Tħaffef ir-riforma tal-edukazzjoni
inkluż il-bini tal-kapaċità amministrattiva kemm fil-livell
ċentrali u kif ukoll dak lokali u tevalwa l-impatt tar-riformi. Tqawwi
r-riformi fl-edukazzjoni t-taħriġ vokazzjonali. Tallinja ulterjurment
l-edukazzjoni terzjarja mal-ħtiġijiet tas-suq tax-xogħol u
ttejjeb l-aċċess għall-persuni żvantaġġati.
Timplimenta strateġija nazzjonali dwar it-tluq bikri mill-iskola
b'attenzjoni partikolari fuq aċċess aħjar għal edukazzjoni
ta' kwalità kmieni fit-tfulija, anke għat-tfal Rom. Tħaffef
it-tranżizzjoni mill-kura istituzzjonali għal dik alternattivi
għat-tfal mingħajr ġenituri. 
6.           Issaħħaħ il-governanza u
l-kwalità tal-istituzzjonijiet u l-amministrazzjoni pubblika, b'mod partikolari
billi ttejjeb il-kapaċità għall-ippjanar strateġiku u
baġitarju, billi żżid il-professjonaliżmu tas-servizz
pubbliku permezz ta' ġestjoni tar-riżorsi umani mtejba u permezz
tat-tisħiħ tal-mekkaniżmi għal koordinazzjoni bejn
id-diversi livelli tal-gvern. Ittejjeb b'mod sinifikanti l-kwalità
tar-regolamenti permezz tal-użu tal-valutazzjonijiet tal-impatt, u
l-evalwazzjonijiet sistematiċi. Issaħħaħ l-isforzi biex
tiġi jiżdied l-assorbiment tal-fondi tal-UE b'mod partikolari billi
jissaħħu s-sistemi tal-ġestjoni u l-kontroll u jittejjeb
il-prokurament pubbliku.
7.           Ittejjeb u tissimplifika l-ambjent
tan-negozju b'mod partikolari permezz tat-tnaqqis tal-piżijiet
amministrattivi fuq l-SMEs u l-implimentazzjoni ta' strateġija koerenti
tal-egvern. Tiffaċilita u tiddiversifika l-aċċess
għall-finanzi għall-SMEs. Tiżgura rabtiet aktar mill-qrib bejn
ir-riċerka, l-innovazzjoni u l-industrija, b'mod partikolari billi
tipprijoritizza l-attivitajiet ta' riċerka u żvilupp li għandhom
il-potenzjal li jattiraw investiment privat. Tħaffef l-isforzi biex
ittejjeb il-kwalità, l-indipendenza u l-effiċjenza tas-sistema
ġudizzjarja fis-solviment tal-każijiet u tiġġieled
il-korruzzjoni b'mod aktar effettiv.
8.           Tippromwovi l-kompetizzjoni u
l-effiċjenza fl-industriji tan-netwerk, billi tiżgura l-indipendenza
u l-kapaċità tal-awtoritajiet regolatorji nazzjonali, u billi tkompli
r-riforma ta' governanza korporattiva tal-intrapriżi tal-gvern fis-setturi
tal-enerġija u t-trasport. Tadotta pjan fit-tul u komprensiv
għat-trasport u ttejjeb l-infrastruttura tal-broadband. Tibqa'
tneħħi l-prezzijiet regolati tal-elettriku u tal-gass u ttejjeb
l-effiċjenza tal-enerġija. Ittejjeb l-integrazzjoni transkonfinali
tan-netwerks tal-enerġija u tħaffef l-implimentazzjoni
tal-proġetti tal-interkonnessjoni tal-gass.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               COM(2013) 373 finali.
[3]               P7_TA(2013)0052 u P7_TA(2013)0053.
[4]               Id-Deċiżjoni tal-Kunsill 2013/208/UE
tat-22 ta' April 2013.
[5]               COM(2012) 750 finali.
[6]               COM(2012) 751 finali.
[7]               Skont l-Artikolu (2) tar-Regolament tal-Kunsill
(KE) Nru 1466/97.